樂府古題序 估客樂
作者：元稹
朝代：唐

paragraphs: 估客無住著，有利身則行。
出門求火伴，入戶辭父兄。
父兄相教示，求利莫求名。
求名有所避，求利無不營。
火伴相勒縛，賣假莫賣誠。
交關但交假，本生得失輕。
自茲相將去，誓死意不更。
亦解市頭語，便無鄰里情。
鍮石打臂釧，糯米吹項瓔。
歸來邨中賣，敲作金石聲。
邨中田舍娘，貴賤不敢爭。
所費百錢本，已得十倍贏。
顏色轉光淨，飲食亦甘馨。
子本頻蕃息，貨販日兼幷。
求珠駕滄海，採玉上荆衡。
北買党項馬，西擒吐蕃鸚。
炎洲布火浣，蜀地錦織成。
越婢脂肉滑，奚僮眉眼明。
通算衣食費，不計遠近程。
經遊天下徧，却到長安城。
城中東西市，聞客次第迎。
迎客兼說客，多財爲勢傾。
客心本明黠，聞語心已驚。
先問十常侍，次求百公卿。
侯家與主第，點綴無不精。
歸來始安坐，富與王者勍。
市卒酒肉臭，縣胥家舍成。
豈唯絕言語，奔走極使令。
大兒販材木，巧識梁棟形。
小兒販鹽鹵，不入州縣征。
一身偃市利，突若截海鯨。
鉤距不敢下，下則牙齒橫。
生爲估客樂，判爾樂一生。
爾又生兩子，錢刀何歲平。